અમારા અમરનગર નામના ગામડે બનેલી એક સાચી ઘટના યાદ કરાવું તો એક ભૂતપૂર્વ નેતાના છેલ્લા શ્વાસ અટકેલા હતા, પણ કોઈ વાતે જીવ નીકળતો નહોતો. એક બુદ્ધિશાળી વડીલે ઈ અર્ધમૂર્છિત નેતાના કાનમાં એટલું જ કહ્યું કે 'સ્વર્ગમાં ચૂંટણી જાહેર થઈ ગઈ છે..!' અને નેતાજી તરત જ સ્વર્ગે(?) સિધાવ્યા. સરપંચની ચૂંટણી ટાણે અલગ અલગ ઉમેદવારો અમારા ગામડે ઊભા રહ્યા. અમુકને તો ઘરમાં'ય પૂરા મત મળે એવા નહોતા એવા'યે પણ ઉમેદવારી નોંધાવી'તી. એક ઉમેદવાર જેનું નિશાન 'સાઇકલ' હતું એ પોતાના ચૂંટણી પ્રચારમાં નીકળ્યા. એક ડોશીમાને ઉમેદવારે વિનંતી કરી કે, 'માજી મારી સાઇકલનું ધ્યાન રાખજો.' માજી બજર દેતાં તરત જ બોલ્યાં કે બેટા, તું સાઇકલને તાળું મારીને જા, હું કોઈ ધ્યાન રાખવા નવરી નથી. આમે'ય મને આંખ્યે દેખાતું નથી...!